Lagee Lam Phelem India, Na Sit Rupajih Ata Lagee Nyoe Di Aceh - NASAJA BERITA\nHome › Aceh › aceh jaya › nasaja › wisata\nLagee Lam Phelem India, Na Sit Rupajih Ata Lagee Nyoe Di Aceh\nNasaja Berita – Calang, Nyan ban rupajih, cukop lagak ji peugot taman di Calang. Ka lagee lam phelem India, bak di meunyayi ngon meunari si Gavinda ngon si Mithun jameun neukira ju, Aneuk mie lawet nyoe hana ji turie le Mithun, pu ta peugah teuman. Shah Rukh Khan nyang na ji turi.\nApa pike phon pura-pura haba nyoe, rupajih keubiet-keuboet. Ka baroesa keuneuk tuleh, teuman takot roh hoax, kakeuh ta hubungi intelijen di Calang ile, yu poto langsong bak syara sideh. Teuma hana lagak ji poto, kamera hape nek si Yan -Nexian-. Kakeuh ta cok poto nyang ka awai viral nyan ju. Model pih lagak, siblah-wablah ngon Da Mula neu kira ju.\nNyan ji kheun taman bunga Celocia. Aleh pu bungong Celocia nan pih hom, pokokjih wareuna-wareuni. Mirah na, kuneng na. Nyang ijo nyan naleung.\nNyan taman nyan di Calang, bak gampong Alue Piet. Lawet nyoe ka ramee ureung jak keunan jak poto-poto. Ka abeh ji peu ek bak inseutagram dum. Cocok ta jak rileks sang keunan. Memang Calang si brat ju bereh. Laot nyang na di Calang mantong leupah ceudah-ceudah, mulaih daerah Rigaih nyan sit alah ma e teuh. Beurtoh lagak. Nyang pah sit ta cok pante ngon laot nyan, keunoe u gampong ta ba, ukuran jarak seureutoh mete mantong. Ta leung ji likot rumoh teuh. Keu tajak rileks watee supot uroe, ta woe di blang. Puleh pikiran teuh.\nBek ile hai rakan meutuwah, na neutupat gampong Alue Piet nyan? Kadang hawa neu keuneuk jak uroe-uroe Aleuhad lusa. Bah Apa peugah cara jak u lokasi nyang mudah. Keu yang paleng mudah cara jak mita lokasi, pah troh keunan u alon Calang, neu pura-pura boh minyeuk ju, meunyoe na minyeuk bensen neu boh beu keubiet, meunyoe pertalite keupu neuh, yang na meuhai sagai, neu tanyong ju bak awak boh minyeuk. Nyan paleng mudah cara mita lokasi. Han neu pateh, jeut tre si ge. Bek sang-sang Apa sulet nah.\nTeuman meunyoe beu o neu bak neu teumanyong, nyoepat Apa jok peta denah lokasi, di kilomete sureutoh tujoh ploh dari arah Banda Aceh. Neu ikot ju, wet- wie, ngon wet uneun sagai. Hana hek bak ta wet. Tapi neu pateh Apa neu teumanyong. Magat toe bacut ngon ureung gampong. Beu na sosial bacut jeut keu ureung. Bek meumada ngon hape sabee. Pu-pu aleh keujadian, han meumada ji tulong le hape, suah geu tulong le ureung to-to sinan sit.\nSi pu teuk bek tuwe, nyan neubayeu tiket neu tamong keunan. Siploh ribe rupiah sagai, hana meuhai-meuhai. Ukuran saboh bungkoh bu. Keu aneuk miet nyang hana lom jak sikula pree tek tok. Nyan troh keunan bek neujak pot bungong nyan. Bk sit neujak gidham-gidham, neujak lho-lho bungong. Seubab akai ku'eh sit atra ka jiduek bak ureung tanyoe. Alasan, kalheuh bayeu tiket, jeut pubuet pu nyang galak.\nNyan tiket keu ureung kelola sagoe nyan. Bak ek geu siram, ek geu boh pupok, mangat lagak sabee taman nyan. Bek sampe ji teume meuabr'ak. Seubab meunoe Apa kalon nah. Awai lam lampoh rumoh Apa na si taman ji peuget le Da Mulah, tiep uroe tuhan ji siram, nyan masa-masa goh na sinyak lom. Watee ka mume, hana that le geu jaga lagee awai. Ji tamong teuk kameng ureung lingka. Jinoe taman-taman ka wabakireuh jih. Nasaja neukira ju.\nApa rencana keuneuk ba Da Mulah minggu ukeu, yan pih meunyoe ka sihat si gam. Ta jak ju dari Banda Aceh, troh keunan u Lhong, ta bloe boh drien ilee meu lhee boh nyang ubiet-ubiet. Troh keudeh ta kuwak boh drien, alah ma oi teuh, meurasa leupah na neu kira ju. Kadang llheuh ji kalon nyan le Da eunteuk. jeut ta pula nyan lam lampoh, geulanto ta pula u. Limong reutoh ribee ym u si kilo seubab lawet nyoe. bek 'an keu eungkoh ek, keu eungkoh ba u pasai han sep, that reuloh teuh.\n2 Responses to "Lagee Lam Phelem India, Na Sit Rupajih Ata Lagee Nyoe Di Aceh"\nWanhar As-Salatany January 4, 2019 at 12:47 AM\nKop bereh Apa bak neu peh cakra neukira ju.. 😊👍\nCukoep Mangat bak ta baca kiraju😂😂😘